Aage Frandsen (SF), 2002-12-05:
Så har det også været fremme, at der var tale om en dobbeltundersøgelse.
Man kan snarere bruge udtrykket, at der er tale om to undersøgelser, der foregår på samme tidspunkt, og det er helt afgørende for os, som det også er præciseret af justitsministeren i skitsen til kommissoriet, at når man har to sådanne undersøgelser, må retssikkerheden ikke på nogen måde kunne blive krænket, heller ikke i forbindelse med det strafferetlige.
Vi ved godt fra flertallets side, at der er vanskeligheder i den forbindelse.
Men vi har så stor en tiltro til den dommer og de kommissionsmedlemmer, der skal udføre arbejdet, at vi tror, det kan lade sig gøre, og vi har også stor tiltro til, at Justitsministeriet i samarbejde med kommissionen og bagmandspolitiet kan finde ud af en fornuftig afgrænsning.
Så er det blevet nævnt af hr. Knud Erik Kirkegaard, at undersøgelsen også går på tværs af Jens Peter Christensen-udvalgets arbejde.
Jeg kender Jens Peter Christensens synspunkter om kommissionens nedsættelse, men jeg har aldrig hørt, at han mente, det skulle være belastende for det specielle udvalgsarbejde, som indenrigsministeren har sat ham og andre til at gå i gang med.
Derfor mener jeg ikke, det er en berettiget kritik.
Det, der er afgørende for os, er altså, at vi får undersøgt Farumsagen.
Den har det, der i lovens forstand er almen vigtig betydning, og vi mener også, at den måde, det er skruet sammen på, gør, at der bliver tale om en undersøgelse ud fra et nærmere bestemt grundlag.
Det er baggrunden for, at vi i dag er meget glade over, at det kunne lade sig gøre at finde et flertal for forslaget i Folketinget.
Vi er meget godt tilfredse med, at det nu er muligt at få kulegravet det, som er foregået i Farum Kommune
den sidste halve snes år.
Vi er meget glade for, at det er en undersøgelse, som også giver åbenhed udadtil og går tilbage i tiden, og at der gives mulighed for, at hvis man finder nye ting frem, kan man også tage dem op.
Vi mener, at skitsen til kommissoriet giver den mulighed, der somme tider desværre ikke er til stede i forbindelse med kommissionsnedsættelser, nemlig at de, der arbejder i kommissionen, kan gennemføre deres arbejde tilfredsstillende.
Det, der skiller os i Folketinget, er jo, at vi er et flertal, der vil have kommissionen nedsat nu.
Jeg kan forstå, at Det Radikale Venstre og Kristeligt Folkeparti måske vil tage en anden stilling, når anklageskriftet muligvis foreligger til efteråret, og jeg kan forstå, at regeringspartierne ville have ventet, til alt det strafferetlige var afklaret.
Men det ville betyde, at der formentlig ville gå 7-10 år, og det vil under alle omstændigheder være helt uacceptabelt, fordi borgerne i Farum og befolkningen i det hele taget har behov for og krav på, at man gennemfører en sådan undersøgelse nu.
Der er selvfølgelig det kedelige ved det, at det er den første undersøgelse efter den nye lov og desværre ikke en undersøgelse, der bliver gennemført med hele Folketingets tilslutning.
Vi er selvfølgelig ikke herrer over, hvordan andre partier stiller sig, men vi mener i hvert fald, vi har taget alle de hensyn til alle de retspolitiske aspekter, som kræves i henhold til loven.
Den 13. marts i år fremsatte vi fra Socialistisk Folkepartis side et forslag til folketingsbeslutning om at nedsætte en Farumkommission.
Det viste sig, efter at Folketinget var gået på sommerferie, at der var et flertal for dette beslutningsforslag; et flertal der ud over Socialistisk Folkeparti også bestod af Socialdemokratiet, Dansk Folkeparti og Enhedslisten.
Men på grund af, at Folketinget ikke var inde på det tidspunkt,
kunne beslutningsforslaget ikke vedtages, og derfor fremsatte disse fire partier, der var enige om, at der skulle nedsættes en Farumkommission nu, i fællesskab et beslutningsforslag den 2. oktober.
Det er det beslutningsforslag, vi nu har til anden og sidste behandling.
Det er jo ikke så tit, at man som oppositionsparti får lejlighed til at få vedtaget et beslutningsforslag.
Det glæder man sig over, når det sker, og vi glæder os i dag i Socialistisk Folkeparti over, at det sker, og vi glæder os sammen med Socialdemokratiet, Dansk Folkeparti og Enhedslisten over, at det kunne lade sig gøre at blive enige om det.
I den forbindelse vil jeg godt takke for det glimrende samarbejde, vi fire partier har haft i forbindelse med arbejdet med dette beslutningsforslag, også med henblik på at få beslutningsforslaget skåret sådan til med hensyn til det, der nu bliver skitsen til et kommissorium, som Justitsministeriet har hjulpet os med, at vi sikrer, at de retspolitiske sider af spørgsmålet ikke på nogen måde kan siges at blive krænket. Jeg vil også godt ved denne lejlighed takke justitsministeren og Justitsministeriets embedsfolk for, at de efter førstebehandlingen her i Folketinget har været os behjælpelige med at finde frem til en løsning, når det nu skulle være, og har lavet en skitse, som lever op til det, der er loven om undersøgelseskommissioners forudsætning.
Det er i orden, at hverken justitsministeren eller ministeriet eller regeringspartierne synes, det er en god idé, men ministeren har vist sig værdig som minister: når der er et flertal i Folketinget, indretter ministeren sig derefter, og ministeriet har også udvist den behjælpelighed, der skal til, når et flertal i Folketinget ønsker noget. Fru Birthe Rønn Hornbech var inde på, at vi som flertal ikke måtte tvinge justitsministeren til noget, der var imod loven.
Vi kunne ikke drømme om det, for det ville være noget forfærdeligt noget.
Vi kunne godt komme i tanke om at tvinge justitsministeren til noget, men det er noget andet, og det er måske det, vi har gjort.
Jeg vil nu snarere sige, at vi har pålagt justitsministeren noget.
hvordan det kunne gå til.
Det er det spørgsmål, mange mennesker i både Farum Kommune og andre steder i landet stiller sig selv: Hvordan kunne det gå til? Så sent som i januar måned sendte indenrigsministeren et brev ud til nogle kommuner og sagde til dem: I kan bare gribe sagen an på en anden måde, hvis I ikke kan få pengene til at slå til.
I kan gøre ligesom i Farum.
Man kan jo godt forstå, at han syntes, det så lidt mærkeligt ud, for de betalte ikke så meget i skat i Farum som andre steder, og Farum Kommune havde et serviceniveau, der lå meget højt.
Det kunne man ikke forstå nogle steder i landet, vi var også andre, der heller ikke kunne forstå, hvordan det kunne lade sig gøre, og det viste sig altså også, at der var god grund til, at vi ikke kunne forstå det.
Så vil jeg godt understrege i forbindelse med nogle af de indvendinger, der har været, og i forlængelse af det, som også andre ordførere fra forslagsstillernes partier har været inde på, at der er en række tilsyn, som ikke undersøges af bagmandspolitiet; det siger bagmandspolitiet selv.
Der er f.eks. revision, og der er en række ting i både det ministerielle tilsyn, det amtslige tilsyn og statsamtets tilsyn, som ikke undersøges, så der er et stort felt, der under ingen omstændigheder undersøges.